ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Το άρθρο 2 του κανονισμού (EΚ) αριθ. 1102/2008[1] ορίζει ότι ο μεταλλικός υδράργυρος από τέσσερις μείζονες πηγές θεωρείται απόβλητο και διατίθεται κατά τρόπο ασφαλή για την υγεία του ανθρώπου και για το περιβάλλον. Σύμφωνα με το άρθρο 3, ο μεταλλικός (υγρός) υδράργυρος μπορεί, κατά παρέκκλιση των διατάξεων του άρθρο 5 παράγραφος 3 στοιχείο α) της οδηγίας 1999/31/ΕΚ[2], να αποθηκεύεται προσωρινά ή μόνιμα σε κατάλληλα αλατωρυχεία ή σε βαθιά σκληρά πετρώματα ή, προσωρινά, σε ειδικές για τον σκοπό αυτό επίγειες εγκαταστάσεις. Το άρθρο 4 παράγραφος 3 ορίζει ότι οι απαιτήσεις όσον αφορά τις εν λόγω εγκαταστάσεις αποθήκευσης, καθώς και τα κριτήρια αποδοχής, θεσπίζονται με τη διαδικασία επιτροπής που αναφέρεται στο άρθρο 16 της οδηγίας 1999/31/ΕΚ, ως τροποποιήσεις των παραρτημάτων Ι, ΙΙ και ΙΙΙ αυτής.

Η υποχρέωση αποθήκευσης (όπως και η απαγόρευση των εξαγωγών σύμφωνα με το άρθρο 1 του κανονισμού) άρχισε να ισχύει στις 15 Μαρτίου 2011.

Η Επιτροπή (Γενική Διεύθυνση Περιβάλλοντος), προκειμένου να καταρτίσει κατάλληλη πρόταση για τα κριτήρια αποθήκευσης, ανέθεσε στην εταιρεία BiPRO GmbH την εκπόνηση μελέτης με θέμα «Απαιτήσεις όσον αφορά τις εγκαταστάσεις και κριτήρια αποδοχής για τη διάθεση μεταλλικού υδραργύρου». Η τελική έκθεση κατατέθηκε τον Απρίλιο του 2010[3].

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ

Με βάση τις διαπιστώσεις της ανωτέρω μελέτης, αλλά και στοιχεία από άλλες πηγές, η Επιτροπή συνέταξε προσχέδιο κριτηρίων υπό μορφή εγγράφου εργασίας, το οποίο υπέβαλε, τον Ιούνιο του 2010, στους εμπειρογνώμονες των κρατών μελών για να διατυπώσουν παρατηρήσεις μέχρι τις 3 Σεπτεμβρίου 2010.

Κατά τις διαβουλεύσεις αυτές διαπιστώθηκε ότι, όσον αφορά τη μόνιμη αποθήκευση, για τον καθορισμό εύλογων και βασισμένων στις γνώσεις απαιτήσεων χρειάζονται περαιτέρω αξιολογήσεις της μακροπρόθεσμης συμπεριφοράς του μεταλλικού υδραργύρου κατά την υπόγεια αποθήκευση.

Η Επιτροπή συνέχισε, όμως, να εκπονεί κριτήρια για την προσωρινή αποθήκευση μεταλλικού υδραργύρου, σε στενή συνεργασία με τους εμπειρογνώμονες των κρατών μελών. Το ζήτημα των κριτηρίων μόνιμης αποθήκευσης θα επανεξεταστεί όταν βελτιωθεί η γνωστική βάση και με συνεκτίμηση στοιχείων προερχόμενων από κράτη μέλη τα οποία πιθανώς θα αναπτύξουν δυναμικότητα αποθήκευσης και, επί του παρόντος, διενεργούν εκτιμήσεις περιβαλλοντικής ασφάλειας σε εθνικό επίπεδο.

Με βάση τις παρατηρήσεις που διατυπώθηκαν κατά τον πρώτο κύκλο διαβουλεύσεων, συντάχθηκε αναθεωρημένο έγγραφο, το οποίο συζητήθηκε σε άτυπη σύσκεψη με εμπειρογνώμονες σε θέματα αποβλήτων και υδραργύρου, στις 6 Οκτωβρίου 2010.

Στις 10 Δεκεμβρίου 2010 το έγγραφο αυτό, στο οποίο ενσωματώθηκαν συμπληρωματικές παρατηρήσεις και τροποποιήσεις, υποβλήθηκε προς συζήτηση (χωρίς ψηφοφορία) στην επιτροπή προσαρμογής στην επιστημονική και τεχνική πρόοδο η οποία έχει συσταθεί βάσει της οδηγίας 1999/31/ΕΚ περί υγειονομικής ταφής των αποβλήτων. Το εν λόγω έγγραφο έγινε δεκτό από όλους τους παρόντες, ενώ ένα κράτος μέλος διατήρησε επιφύλαξη εξέτασης και δύο άλλα διατύπωσαν παρατηρήσεις που θα εντάσσονταν σε τροποποιημένη έκδοση.

Η Επιτροπή μετέγραψε το ανωτέρω έγγραφο εργασίας, συμπεριλαμβάνοντας και τις προαναφερόμενες τροποποιήσεις, σε νομοθετικό έγγραφο –σχέδιο οδηγίας της Επιτροπής για την τροποποίηση της οδηγίας 1999/31/EΚ του Συμβουλίου όσον αφορά τα ειδικά κριτήρια αποθήκευσης μεταλλικού υδραργύρου που θεωρείται απόβλητο. Στις 11 Φεβρουαρίου 2011, το σχέδιο οδηγίας υποβλήθηκε για ψηφοφορία στο πλαίσιο γραπτής διαδικασίας στη (μετονομασθείσα) «Επιτροπή για την προσαρμογή στην επιστημονική και τεχνική πρόοδο και την εφαρμογή των σχετικών με τα απόβλητα οδηγιών», η οποία έχει συσταθεί βάσει του άρθρου 39 της οδηγίας 2008/98/EΚ. Το σχέδιο αυτό περιείχε παραπομπή σε πίνακες αντιστοιχίας που έπρεπε να καταρτιστούν από τα κράτη μέλη. Δεδομένου ότι η βασική πράξη (οδηγία περί υγειονομικής ταφής) δεν περιέχει αντίστοιχη παραπομπή, δεν κρίθηκε σκόπιμο να συμπεριληφθεί στην τροποποιητική πράξη. Κατόπιν τούτου, στις 7 Μαρτίου 2011, επανελήφθη η γραπτή διαδικασία για τροποποιημένη έκδοση του σχεδίου.

Μέχρι τη λήξη της προθεσμίας των 30 ημερών για την ψηφοφορία (5 Απριλίου 2011) δεν είχε επιτευχθεί ειδική πλειοψηφία (241 ψήφοι υπέρ, 75 κατά και 29 αποχές).

Συνεπώς, σύμφωνα με το άρθρο 5α παράγραφος 4 της απόφασης 1999/468/EΚ του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, πρέπει να υποβληθεί στο Συμβούλιο πρόταση σχετικά με τα ληπτέα μέτρα.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σύμφωνα με την πρόταση, σε καθένα από τα παραρτήματα I, II και III της οδηγίας περί υγειονομικής ταφής θα προστεθεί ένα τμήμα με ειδικές απαιτήσεις για την αποθήκευση μεταλλικού υδραργύρου. Η δομή της οδηγίας και των παραρτημάτων της παραμένει αμετάβλητη.

2011/0132 (NLE)

Πρόταση

ΟΔΗΓΙΑ ΤΟΥ ΣΥΜΒΟΥΛΙΟΥ

για την τροποποίηση της οδηγίας 1999/31/EΚ του Συμβουλίου όσον αφορά τα ειδικά κριτήρια αποθήκευσης μεταλλικού υδραργύρου που θεωρείται απόβλητο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 191,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με ειδική νομοθετική διαδικασία,

Εκτιμώντας τα ακόλουθα:

1. Ο κανονισμός (ΕΚ) αριθ. 1102/2008 ορίζει ότι, κατά παρέκκλιση των διατάξεων του άρθρου 5 παράγραφος 3 στοιχείο α) της οδηγίας 1999/31/EΚ της 26ης Απριλίου 1999 περί υγειονομικής ταφής των αποβλήτων[4], ο μεταλλικός υδράργυρος που θεωρείται απόβλητο μπορεί, υπό κατάλληλες συνθήκες συγκράτησης, να αποθηκεύεται προσωρινά για χρονικό διάστημα μεγαλύτερο του έτους ή μόνιμα σε ορισμένους τύπους χώρων υγειονομικής ταφής.

2. Η αποθήκευση μεταλλικού υδραργύρου που θεωρείται απόβλητο διέπεται ήδη από την ενωσιακή νομοθεσία που αφορά τη διαχείριση των αποβλήτων.

3. Η αποθήκευση μεταλλικού υδραργύρου που θεωρείται απόβλητο για μέγιστο χρονικό διάστημα ενός έτους υπόκειται στις απαιτήσεις έκδοσης αδειών που επιβάλλει το άρθρο 23 της οδηγίας 2008/98/EΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών[5].

4. Σύμφωνα με το άρθρο 3 παράγραφος 1 του κανονισμού (ΕΚ) αριθ. 1102/2008, στις εγκαταστάσεις αποθήκευσης μεταλλικού υδραργύρου για διάστημα μεγαλύτερο του έτους εφαρμόζονται οι διατάξεις της οδηγίας 1999/31/EΚ, καθώς και οι διατάξεις της απόφασης 2003/33/EΚ του Συμβουλίου της 19ης Δεκεμβρίου 2002, για τον καθορισμό κριτηρίων και διαδικασιών αποδοχής των αποβλήτων στους χώρους υγειονομικής ταφής σύμφωνα με το άρθρο 16 και το παράρτημα ΙΙ της οδηγίας 1999/31/EΚ[6].

5. Αυτό συνεπάγεται, ειδικότερα, ότι για όλες τις εγκαταστάσεις αποθήκευσης μεταλλικού υδραργύρου για διάστημα μεγαλύτερο του έτους απαιτείται άδεια σύμφωνα με τα άρθρα 7, 8 και 9 της οδηγίας 1999/31/EΚ και ότι οι εγκαταστάσεις αυτές υπόκεινται στις απαιτήσεις ελέγχου και παρακολούθησης που καθορίζονται στο άρθρο 12 της εν λόγω οδηγίας, καθώς και, σε περίπτωση υπόγειας αποθήκευσης, στις απαιτήσεις αξιολόγησης της ασφάλειας σύμφωνα με το προσάρτημα Α της απόφασης 2003/33/EΚ.

6. Επιπροσθέτως, οι εν λόγω εγκαταστάσεις υπάγονται στις γενικές διατάξεις της οδηγίας 2008/98/EΚ που αφορούν την τήρηση αρχείων.

7. Επιπλέον, σύμφωνα με το άρθρο 3 παράγραφος 2 του κανονισμού (ΕΚ) αριθ. 1102/2008, στις επίγειες εγκαταστάσεις προσωρινής αποθήκευσης εφαρμόζονται οι διατάξεις της οδηγίας 96/82/EΚ του Συμβουλίου της 9ης Δεκεμβρίου 1996 για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες[7].

8. Ωστόσο, οι εν λόγω διατάξεις δεν καλύπτουν πλήρως τα ειδικά χαρακτηριστικά του μεταλλικού υδραργύρου και, ως εκ τούτου, χρειάζεται να θεσπιστούν πρόσθετες απαιτήσεις.

9. Στις πρόσθετες αυτές απαιτήσεις πρέπει να συνεκτιμηθούν οι ερευνητικές δραστηριότητες με αντικείμενο τις επιλογές ασφαλούς διάθεσης, συμπεριλαμβανομένης της στερεοποίησης του μεταλλικού υδραργύρου. Αν και έχει σημειωθεί πρόοδος στην ανάπτυξη φιλοπεριβαλλοντικών μεθόδων στερεοποίησης, είναι πρόωρο να ληφθούν αποφάσεις για τη βιωσιμότητα των μεθόδων αυτών σε μεγάλη κλίμακα.

10. Για τον καθορισμό εύλογων και βασισμένων στις γνώσεις απαιτήσεων όσον αφορά τη μόνιμη αποθήκευση χρειάζονται περαιτέρω αξιολογήσεις της μακροπρόθεσμης συμπεριφοράς του μεταλλικού υδραργύρου κατά την υπόγεια αποθήκευση,. Για τον λόγο αυτό, οι απαιτήσεις που καθορίζονται στην παρούσα οδηγία θα πρέπει να περιορίζονται στην προσωρινή αποθήκευση και να θεωρούνται κατάλληλες και αντιπροσωπευτικές των βέλτιστων διαθέσιμων τεχνικών για την ασφαλή αποθήκευση μεταλλικού υδραργύρου για μέγιστο χρονικό διάστημα πέντε ετών.

11. Συνεπώς, πρέπει να τροποποιηθεί αναλόγως η οδηγία 1999/31/EΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα I, II και III της οδηγίας 1999/31/EΚ τροποποιούνται όπως ορίζει το παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 15 Μαρτίου 2012. Ανακοινώνουν αμέσως στην Επιτροπή το κείμενο των εν λόγω διατάξεων.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Τα παραρτήματα I, II και III της οδηγίας 1999/31/EΚ τροποποιούνται ως εξής:

(1) Στο παράρτημα Ι προστίθεται το ακόλουθο τμήμα:

«8. Προσωρινή αποθήκευση μεταλλικού υδραργύρου

Για την προσωρινή αποθήκευση μεταλλικού υδραργύρου για χρονικό διάστημα μεγαλύτερο του έτους, ισχύουν οι ακόλουθες απαιτήσεις:

- ο μεταλλικός υδράργυρος αποθηκεύεται χωριστά από άλλα απόβλητα·

- οι περιέκτες αποθηκεύονται σε συλλεκτήριες δεξαμενές που φέρουν κατάλληλη επίστρωση, ώστε να μην παρουσιάζουν ρωγμές και διάκενα και να είναι αδιαπέραστες από μεταλλικό υδράργυρο, και διαθέτουν χωρητικότητα συγκράτησης επαρκή για την ποσότητα του αποθηκευόμενου υδραργύρου·

- ο χώρος αποθήκευσης είναι εφοδιασμένος με τεχνητούς ή φυσικούς φραγμούς κατάλληλους για την προστασία του περιβάλλοντος από τις εκπομπές υδραργύρου και διαθέτει χωρητικότητα συγκράτησης επαρκή για την ποσότητα του αποθηκευόμενου υδραργύρου·

- τα δάπεδα του χώρου αποθήκευσης καλύπτονται από ανθεκτικά στον υδράργυρο στεγανοποιητικά υλικά. Πρέπει να εξασφαλίζεται κλίση με φρεάτιο συλλογής·

- ο χώρος αποθήκευσης είναι εφοδιασμένος με σύστημα πυροπροστασίας·

- η διαρρύθμιση της αποθήκευσης εξασφαλίζει την ευχερή ανάκτηση όλων των περιεκτών.»

(2) Στο παράρτημα II προστίθεται το ακόλουθο τμήμα:

«6. Ειδικές απαιτήσεις για τον μεταλλικό υδράργυρο

Για την προσωρινή αποθήκευση μεταλλικού υδραργύρου για χρονικό διάστημα μεγαλύτερο του έτους, ισχύουν οι ακόλουθες απαιτήσεις:

A. Σύνθεση του υδραργύρου

Ο μεταλλικός υδράργυρος πληροί τις ακόλουθες προδιαγραφές:

- περιεκτικότητα σε υδράργυρο άνω του 99,9% κατά βάρος·

- απουσία προσμείξεων ικανών να διαβρώνουν τον ανθρακοχάλυβα ή τον ανοξείδωτο χάλυβα (π.χ. διάλυμα νιτρικού οξέος, διαλύματα φθοριούχων αλάτων).

B. Συγκράτηση

Οι περιέκτες που χρησιμοποιούνται για την αποθήκευση μεταλλικού υδραργύρου πρέπει να είναι ανθεκτικοί στη διάβρωση και στις κρούσεις. Επομένως, πρέπει να αποφεύγονται οι συγκολλήσεις. Ειδικότερα, οι περιέκτες πληρούν τις ακόλουθες προδιαγραφές:

- υλικό του περιέκτη: ανθρακοχάλυβας (ASTM A36 ως ελάχιστη προδιαγραφή) ή ανοξείδωτος χάλυβας (AISI 304, 316L)·

- οι περιέκτες είναι αεροστεγείς και υδατοστεγείς·

- η εξωτερική πλευρά του περιέκτη είναι ανθεκτική στις συνθήκες αποθήκευσης·

- ο σχεδιασμός του περιέκτη έχει υποβληθεί με επιτυχία στη δοκιμή πτώσης και στις δοκιμές στεγανότητας που περιγράφονται στις Συστάσεις των Ηνωμένων Εθνών για τη μεταφορά επικίνδυνων εμπορευμάτων: Εγχειρίδιο δοκιμών και κριτήρια, κεφάλαια 6.1.5.3 και 6.1.5.4.

Ο μέγιστος βαθμός πλήρωσης του περιέκτη είναι 80% κατ’ όγκο, ώστε να εξασφαλίζεται επαρκής κενός χώρος (ullage) και να αποκλείεται η διαρροή ή η μόνιμη παραμόρφωση του περιέκτη κατόπιν διαστολής του υγρού λόγω υψηλών θερμοκρασιών.

Γ. Διαδικασίες αποδοχής

Γίνονται δεκτοί μόνο οι περιέκτες που συνοδεύονται από πιστοποιητικό και πληρούν τις απαιτήσεις του παρόντος τμήματος.

Οι διαδικασίες αποδοχής είναι σύμφωνες με τις ακόλουθες διατάξεις:

- γίνεται δεκτός μόνο ο μεταλλικός υδράργυρος ο οποίος πληροί τα ελάχιστα κριτήρια αποδοχής που καθορίζονται ανωτέρω·

- οι περιέκτες υποβάλλονται σε οπτική εξέταση πριν από την αποθήκευση. Δεν γίνονται δεκτοί περιέκτες που έχουν υποστεί ζημία ή εμφανίζουν διαρροή ή διάβρωση·

- οι περιέκτες φέρουν ανθεκτική σφραγίδα (τοποθετημένη με διάτρηση) στην οποία αναγράφονται ο αναγνωριστικός αριθμός του περιέκτη, το υλικό κατασκευής, το απόβαρό του, τα στοιχεία αναφοράς του κατασκευαστή και η ημερομηνία κατασκευής·

- οι περιέκτες φέρουν πινακίδα η οποία είναι μόνιμα στερεωμένη σε αυτούς και στην οποία αναγράφεται ο αναγνωριστικός αριθμός του πιστοποιητικού.

Δ. Πιστοποιητικό

Το πιστοποιητικό που αναφέρεται στο σημείο Γ περιλαμβάνει τα ακόλουθα στοιχεία:

- όνομα και διεύθυνση του παραγωγού αποβλήτων·

- όνομα και διεύθυνση του υπεύθυνου για την πλήρωση·

- τόπος και ημερομηνία πλήρωσης·

- ποσότητα του υδραργύρου·

- καθαρότητα του υδραργύρου και, εφόσον έχει σημασία, περιγραφή των προσμείξεων, συμπεριλαμβανομένης της έκθεσης ανάλυσης·

- επιβεβαίωση του γεγονότος ότι οι περιέκτες έχουν χρησιμοποιηθεί αποκλειστικά για τη μεταφορά/αποθήκευση υδραργύρου·

- αναγνωριστικοί αριθμοί των περιεκτών·

- τυχόν ειδικές παρατηρήσεις.

Τα πιστοποιητικά εκδίδονται από τον παραγωγό των αποβλήτων ή, διαφορετικά, από τον υπεύθυνο για τη διαχείρισή τους.»

(3) Στο παράρτημα III προστίθεται το ακόλουθο τμήμα:

«6. Ειδικές απαιτήσεις για τον μεταλλικό υδράργυρο

Για την προσωρινή αποθήκευση μεταλλικού υδραργύρου για χρονικό διάστημα μεγαλύτερο του έτους, ισχύουν οι ακόλουθες απαιτήσεις:

A. Απαιτήσεις παρακολούθησης, επιθεώρησης και αντιμετώπισης καταστάσεων έκτακτης ανάγκης

Στον χώρο αποθήκευσης εγκαθίσταται σύστημα συνεχούς παρακολούθησης των ατμών υδραργύρου, με ευαισθησία τουλάχιστον 0,02 mg υδραργύρου/m³. Οι αισθητήρες τοποθετούνται στην επιφάνεια του εδάφους και στο ύψος του κεφαλιού. Το σύστημα περιλαμβάνει σύστημα οπτικού και ηχητικού συναγερμού και πρέπει να υφίσταται ετήσια συντήρηση.

Ο χώρος αποθήκευσης και οι περιέκτες υποβάλλονται σε οπτική εξέταση από εξουσιοδοτημένο άτομο τουλάχιστον ανά μήνα. Σε περίπτωση εντοπισμού διαρροών, ο φορέας εκμετάλλευσης λαμβάνει αμέσως κάθε αναγκαίο μέτρο για την αποτροπή των εκπομπών υδραργύρου στο περιβάλλον και την αποκατάσταση της ασφαλούς αποθήκευσης του υδραργύρου. Θεωρείται ότι κάθε διαρροή έχει τις αναφερόμενες στο άρθρο 12 στοιχείο β) σοβαρές δυσμενείς επιπτώσεις στο περιβάλλον.

Στον χώρο αποθήκευσης πρέπει να υπάρχουν σχέδια έκτακτης ανάγκης, καθώς και επαρκή και κατάλληλα για τον χειρισμό μεταλλικού υδραργύρου μέσα προστασίας.

B. Τήρηση αρχείων

Όλα τα έγγραφα τα οποία περιέχουν τις πληροφορίες που αναφέρονται στο τμήμα 6 του παραρτήματος ΙΙ και στο σημείο Α του παρόντος τμήματος, συμπεριλαμβανομένου του πιστοποιητικού που συνοδεύει τον περιέκτη, όπως επίσης τα αρχεία με τα στοιχεία για την έξοδο από τα αποθέματα και την αποστολή μεταλλικού υδραργύρου μετά την προσωρινή αποθήκευσή του, καθώς και για τον προορισμό και τη σκοπούμενη επεξεργασία, φυλάσσονται τουλάχιστον για διάστημα 3 ετών μετά τον τερματισμό της αποθήκευσης.»

[1] Κανονισμός (ΕΚ) αριθ. 1102/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την απαγόρευση των εξαγωγών μεταλλικού υδραργύρου και ορισμένων ενώσεων και μειγμάτων υδραργύρου και για την ασφαλή αποθήκευση του μεταλλικού υδραργύρου (Κείμενο που παρουσιάζει ενδιαφέρον για τον ΕΟΧ), ΕΕ L 304 της 14.11.2008, σ. 75

[2] Οδηγία 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων, ΕΕ L 182 της 16.7.1999, σ. 1

[3] Η μελέτη είναι διαθέσιμη στην ιστοσελίδα http://ec.europa.eu/environment/chemicals/mercury/ .

[4] ΕΕ L 182 της 16.7.1999, σ. 1

[5] ΕΕ L 312 της 22.11.2008, σ. 3

[6] ΕΕ L 11 της 16.1.2003, σ. 27

[7] ΕΕ L 10 της 14.1.1997, σ. 13